SOLAR ออกหุ้นกู้ 100 ลบ. ขายรายใหญ่ 14-15 มิ.ย.นี้
SOLAR ออกหุ้นกู้ 100 ลบ. อายุ 1 ปี ชูดอกเบี้ย 6% ต่อปี เสนอขายรายใหญ่ 14-15 มิ.ย.นี้ หวังระดมทุนใช้หนี้-รองรับขยายธุรกิจ
2 มิ.ย. 2560

บริษัท โซลาร์ตรอน จำกัด (มหาชน) หรือ SOLAR ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่าไม่เกิน 100 ล้านบาท อายุ 1 ปี ครบกำหนดไถ่ถอนปี พ.ศ. 2561 มีอัตราดอกเบี้ยคงที่ร้อยละ 6 ต่อปี จ่ายดอกเบี้ยทุกๆ 3 เดือน ตลอดอายุหุ้นกู้
ทั้งนี้ เสนอขายให้แก่ผู้ลงทุนสถาบันและ/หรือผู้ลงทุนรายใหญ่ โดยระยะเวลาจองซื้อในวันที่ 14-15 มิ.ย.60 โดยมีบล.ยูโอบี เคย์เฮียน (ประเทศไทย) เป็นผู้จัดการการจัดจำหน่ายหุ้นกู้ ทั้งนี้ บริษัทมีวัตถุประสงค์จะนำเงินที่ได้จากการเสนอขายหุ้นกู้ครั้งนี้ เพื่อนำไปชำระหนี้ที่ครบกำหนดและเป็นเงินทุนหมุนเวียนในการขยายธุรกิจของบริษัท